
פרוטוקול מס' 13

מישיבת ועדת החוקה, חוק ומשפט
‏יום שני, י"ז באייר התשס"ג (‏19 במאי, 2003), שעה 16:30

עו"ד אורית מלמד	-	לשכה משפטית, משרד הפנים
מרים אוסובסקי	-	מזכירת מועצה אזורית חוף השרון
ד"ר ארז ברוך	-	וטרינר, מועצה אזורית חוף השרון
ניבה פורן	-	ראש המינהל העירוני, עיריית נצרת עילית
עו"ד ישעיהו אתגר	-	יועמ"ש, עיריית נצרת עילית
אבשלום לוי	-	מחלקת תברואה, יועץ לעיריית נצרת עילית

	תמי סלע

רשמה:	אירית שלהבת



צו מועצות מקומיות (עבירות קנס), התשס"ג-2003 – מועצה אזורית חוף השרון
צו העיריות (עבירות קנס) (תיקון), התשס"ג-2003 – עיריית כרמיאל



היו"ר רשף חן:

	על סדר היום שלנו שלושה צווים. אני מבין שבשלושתם אין בעצם שינויים בחוקי-העזר. 

תמי סלע:

	יש שני צווים שעוסקים בנושא פיקוח על כלבים. התעוררה שם בעיה בגלל שלאחרונה עבר חוק בנושא פיקוח על כלבים, חוק ראשי. חוקי-העזר חוקקו עוד לפני החוק הראשי והם לא מתאימים בכל העבירות שיש בהן למדיניות שהמחוקק הראשי קבע. בדברים שסותרים לא היינו רוצים לקבוע קנס מנהלי, שהמשמעות שלו היא שדווקא בזה עכשיו יוכלו לבצע אכיפה יותר מאשר בדברים האחרים.

היו"ר רשף חן:

	תני לי דוגמה לסתירה בין חוק ראשי לחוק-עזר.

תמי סלע:

	למשל בעיריית כרמיאל יש עבירה של החזקת כלב ללא רישיון או בלי שיש לו סימון אלקטרוני ותווית לצווארו. בחוק הראשי הסתפק המחוקק בסימון אלקטרוני וברשיון. ייצא שלפי חוק-העזר אם לכלב יש סימון אלקטרוני ויש לו רשיון אבל אין לו תווית אז בכל זאת זה נחשב לעבירה. יש עוד כל מיני דברים.

היו"ר רשף חן:

	ניקח את הדוגמה שהצגת. כרגע המצב בחוק-העזר שלהם שזה עבירה ויש עליה קנס, רק צריך ללכת לבית-משפט.

תמי סלע:

	נכון. בפועל לא יעשו את זה אלא לגבי הדברים שקבעה הכנסת במילא.

היו"ר רשף חן:

	באותה מידה בפועל אני מניח שלא יטילו את הקנס כאשר המדיניות בחוק הראשי היא לא לאכוף.

תמי סלע:

	זה לא בטוח. המדיניות היא המחוקק הראשי, ולעיריות יש את חוקי-העזר שלהן. יש רצון לנסות להתאים את החוקים האלה למדיניות של המחוקק הראשי.

היו"ר רשף חן:

	במצב הקיים הם יגישו את הדוח? בתסריט הקיצוני, מבחינתך, לכלב יש את כל מה שדרוש אבל אין לו תווית, אז לשיטתך הם יגישו דוח?


תמי סלע:

	יכול להיות.

היו"ר רשף חן:

	ואז מה יקרה? זה יגיע לבית-משפט. זה הפרוצדורה כעת.

תמי סלע:

	אם זה יהיה קנס מנהלי אז זה לא יגיע לבית-משפט, הם לא יתעקשו להגיש כתב אישום.

היו"ר רשף חן:

	לפי המצב הקיים, אם העירייה תגיש דוח אז זה יילך לבית-משפט.

תמי סלע:

	זה עדיין עבירה.

יהודה זימרת:

	אם הוא רוצה הוא יכול לבקש שזה יידון בבית-משפט.

יפעת רווה:
	
	היום אין דוח. היום הרשויות המקומיות אמורות להגיש כתב אישום. במרבית הרשויות – אני לא יודעת כיצד זה פועל ברשויות הספציפיות האלה – בעבירות האלה לרוב, עם הטרחה שכרוכה בהפעלת כל ההליך המשפטי, אז באופן אמיתי הרבה פעמים בכלל לא אוכפים את חוק-העזר, או ממעטים לאכוף אותו כל עוד זה לא עבירת קנס. הפיכה של עבירה לעבירת קנס מאפשרת לאכוף את חוק-העזר באופן אינטנסיבי יותר על-ידי פקחים.

	מצד אחד אנחנו כאילו מקלים פה עם האנשים מפני שלא על כל דבר לוקחים אותם לבית-משפט. הלכה למעשה במקרים רבים מתחילים לאכוף את החוק באינטנסיביות גבוהה יותר, או בכלל מתחילים לאכוף את החוק כאשר קובעים עבירת קנס. הפרוצדורה של החוק המקורי היא הרבה יותר מהירה ולכן לא תמיד זה עובר את הבקרה, גם כאן וגם במשרד המשפטים. פעמים רבות זה מגיע אלינו רק בשלב של עבירת הקנס ואז אנחנו משתדלים להקפיד לפחות לצמצם את עבירת הקנס. אנחנו לא רוצים שהפקח יצטרך להפעיל שיקול דעת האם זה תואם את החוק הראשי או לא ואז כל פקח ילך עם עורך-דין צמוד. כאשר הפכנו את זה לעבירת קנס כתבנו – וזה מה שנעשה בעקבות הערות של עו"ד תמי סלע גם בחוקים אחרים – למשל אם החוק הראשי אומר שצריך לשים זמם לכלב רק כשהוא בגיל 3 חודשים ומעלה ---

תמי סלע:

	בחוק הראשי החדש למשל הבחינו בין כלבים מסוכנים לכלבים רגילים.

יהודה זימרת:

	החוק הראשי עדיין לא נכנס לתוקפו. הוא יכנס לתוקף באוגוסט. אז יהיו לנו שתי נורמות: נורמות שקבועות בחוק-העזר, ונורמות שקבועות בחקיקה הראשית. הן לא תואמות. אבל בהוראת שמירת הדינים שבוצעה במסגרת חקיקה ראשית, לא בכוונה ולא במטרה זו, לא הסדירו את נושא היחס בין מערכות החקיקה. למעשה לכאורה הסדירו ואמרו שהחוק החדש העיקרי לא פוגע בחיקוקים אחרים, אז לכאורה נוצר מצב שחוקי-העזר ישארו על כנם. אנחנו מבינים שלא זה המצב. לא נכון שיהיו שתי מערכות אכיפה ושתי נורמות עם גישה שונה לחלוטין. לכן אנחנו נגיש הצעה שתבטל את חוקי-העזר לעומת החוק הראשי.

	כאשר החוק הראשי יכנס לתוקפו מטבע הדברים חוקי-העזר האלה לא יאכפו. הם לא יאכפו, אחרת יהיו לנו שתי נורמות ענישה שנצטרך לכפות. אנחנו הולכים לפי הנורמה הגבוהה יותר.

היו"ר רשף חן:

	מי היא רשות האכיפה לפי החוק הראשי?

יהודה זימרת:

	רשות האכיפה היא הרשויות המקומיות.

היו"ר רשף חן:

	ושם יש ברירת קנס?

תמי סלע:

	כל עוד לא יהיו להם קנסות הם ילכו לפי חוקי-העזר.

יהודה זימרת:

	בינתיים התקנות טרם הותקנו. כשיותקנו התקנות שיגדירו את העבירות, רק אז ניתן יהיה להפוך את העבירות האלה לעבירת קנס.

	כדי להסדיר את המצב, שעוד אין תקנות והחוק יכנס לתוקפו, כתבו הוראה האומרת שניתן לדחות את כניסת החוק הראשי לתוקפו. למיטב ידיעתי, במשרד החקלאות לא הוכנו התקנות ולכן הם יידרשו לבקש את הארכת התוקף. בכל מקרה, כל עוד החוק לא נכנס לתוקפו אין טעם להתאים אותו לצד עבירות הקנס. 

תמי סלע:

	מבחינת הנורמה הראויה, המחוקק הרי אמר איזה אמירה. השאלה למה לתת אפשרות לאכיפה אינטנסיבית של נורמה שהמחוקק לא כיוון אליה.

יהודה זימרת:

	כל עוד חוק לא בוטל – יכלו הרי לבטל אותו בִּין-יום.

היו"ר רשף חן:

	מה את מציעה?

תמי סלע:

	עשינו בהזדמנויות קודמות התאמות. למשל אמרנו "למעט לעניין זמם", כלומר עשינו איזה סייג, שאותה עבירה תחול אבל בהתאמה כלשהי לנורמה שהמחוקק הראשי קבע.

היו"ר רשף חן:

	אנחנו צריכים לצאת מכאן היום עם החלטה אופרטיבית.


תמי סלע:

	אפשר לנסח את זה, כפי שעשינו אז, ניסוח שכולל את הסייגים ולהביא את זה להצבעה.

היו"ר רשף חן:

	מבחינת הרשויות המקומיות האם יש איזה בעיה שאנחנו נאשר את זה, בכפוף לכך שתיעשה השוואה בין חוקי-העזר שלכם לחוק הראשי, שעדיין לא נכנס לתוקף, והאישור יהיה רק לאותם דברים שלא סותרים את מה שכתוב בחוק הראשי?

תמי סלע:

	בסך הכול רוב הדברים נשארים ויש סייגים קטנים.

ניבה פורן:

	אנחנו מחכים כבר 3-4 שנים. אם זה לא יתקבל ונמתין עוד, זה לעולם לא יסתיים.

תמי סלע:

	הכוונה היא לקבוע הצבעה עוד שבוע או משהו כזה. צריך לנסח את כל הדברים.

דורית ואג:
	
	למה לדחות? אפשר לאשר את זה עכשיו ולהסמיך את היועצת המשפטית לנסח. אם אתה רוצה, היועצת המשפטית תראה לך את זה לפני שנשלח את האישור לשר. אני לא הייתי מעכבת להם. בעניינים האלה הרשויות המקומיות מחכות שנים עד שהצווים מאושרים. ועדת החוקה, חוק ומשפט נוהגת לא לעכב את הדברים האלה, אנחנו מקדמים אותם במהירות כשהם מגיעים לכאן.

היו"ר רשף חן:

	אני מציע שאנחנו נאשר עכשיו את שלושת הצווים.

תמי סלע:

	זה לא שלושה. הבעיה הזאת מתעוררת בשניים מהצווים. יש עוד צו אחד, של עיריית נצרת עילית, שיש בו כל מיני הערות נקודתיות על סכומי קנסות שלא תואמים.

היו"ר רשף חן:

	קודם כול נאשר את הצווים של עיריית כרמיאל ומועצה אזורית חוף השרון. אני מציע שהצווים יאושרו ובלבד שהעבירות אינן סותרות את העבירות שמוגדרות בחוק הפיקוח על הכלבים. באיזה מצב החוק הזה נמצא?

סיגל קוגוט:

	הוא צריך להיכנס לתוקף בחודש ספטמבר.

יהודה זימרת:

	החוק הסמיך את השר לקבוע תקנות.


היו"ר רשף חן:

	החוק כבר נחקק והוא עוד לא נכנס לתוקף? אז הוא קיים. האישור הוא אך ורק לעבירות שאינן סותרות – כלומר הן לא יותר מהעבירות כפי שהן מוגדרות בחוק הפיקוח על כלבים. הוועדה מסמיכה את היועצת המשפטית של הוועדה לעשות בדיקה והשוואה ולהוציא נוסח מפורט שמבהיר אילו סעיפים או אילו קטעים בחוקי-העזר מבחינתנו לא אושרו כעבירות קנס. כל יתר הסעיפים כן מאושרים כעבירות קנס.

תמי סלע:

	זה ייעשה בתיאום עם משרד המשפטים ונעביר את זה גם למשרד הפנים.

ישעיהו אתגר:

	אנחנו מייצגים את נצרת עילית. אני רוצה להציע משהו שאולי יכול להקל. אפשר לומר שמאשרים את זה בכפוף להוראות חוק זה וזה.

היו"ר רשף חן:

	הניסוח הזה לא מספיק כי העניין הוא שכאן יש יותר מהחוק. לכן כל מה שיש פה הוא בכפוף לחוק. אנחנו צריכים להבהיר שזה להיפך.

ישעיהו אתגר:

	זה בכפוף לתקנות שיוצאו על-פי אותו חוק.

תמי סלע:

	כרגע אנחנו לא מתייחסים לתקנות כי הן עוד לא קיימות.

יהודה זימרת:

	אנחנו חייבים לקבוע נורמה ברורה.

היו"ר רשף חן:

	בכפוף למסמך מפורט שתוציא היועצת המשפטית של הוועדה. 

ארז ברוך:

	המסמך יפרט לנו בדיוק, בצורה שאנחנו נבין.

היו"ר רשף חן:

	המסמך יפרט בדיוק על מה אתם עושים קו אדום. אני ממליץ שלאור המסמך הזה, שיאמר לכם איך להתאים את חוקי-העזר לחוק העיקרי, תתחילו הליך של תיקון חוק-העזר על-ידי מחיקת אותם דברים ואז בעצם הבעיה הזאת תיתפר.

ארז ברוך:

	האם אין איזה תהליך שאמור לייצר חוק-עזר, שהוא למעשה חוק-עזר לדוגמה?


היו"ר רשף חן:

	יש הליך של חוקי-עזר לדוגמה, שלא קיים פה.

סיגל קוגוט:

	אנחנו כתבנו על זה כבר כמה מכתבים למשרד הפנים וזה לא עזר. משרד הפנים הודיע שהוא יעשה את זה, והוא לא עשה את זה.

יהודה זימרת:

	למעשה חוקי-העזר יתייתרו לחלוטין במקרה הזה. מעבר לזה, קיים חוק-עזר לדוגמה בעניין כלבים, ואפשר לאמץ אותו, ויש רשויות מקומיות שאימצו אותו. 

סיגל קוגוט:

	הבעיה היא שחוק-העזר לדוגמה לא תואם את חוק הפיקוח על הכלבים. ההערה הכללית שלנו היתה על הרבה חוקי-עזר לדוגמה של משרד הפנים שצריך לתקן אותם.

יהודה זימרת:

	אנחנו אומרים שחוקי-העזר למעשה יתייתרו בנושא הפיקוח על כלבים. כל נושא הפיקוח על כלבים לא יהיה יותר בחוקי-עזר כי הוא נקבע ברמה הארצית. אנחנו צריכים לעשות כעת תיקון חקיקה, בעצם לבטל את כל חוקי-העזר ולהשאיר אך ורק נורמה אחת, שהיא הנורמה של חוק הפיקוח על כלבים. לכן אין שום טעם להמשיך בתיקונים.

דורית ואג:
	
	הוועדה אישרה את הצווים לעיריית כרמיאל ולמועצה האזורית חוף השרון.



צו העיריות (עבירות קנס) (תיקון), התשס"ג-2003 – עיריית נצרת עילית


היו"ר רשף חן:

	אנחנו נעבור לעיריית נצרת עילית.

תמי סלע:

	בנצרת עילית יש הרבה חוקי-עזר שלפיהם נקבעו פה קנסות מנהליים.

	בעמוד 12 סעיף 3 לצו – תיקון חוק עזר לנצרת עילית (פיקוח על כלבים וחתולים), התשנ"ח-1998. 

היו"ר רשף חן:

	בעניין סעיף 3 אנחנו חוזרים על ההחלטה, כפי שהתקבלה לגבי שני חוקי-העזר האחרים.

ישעיהו אתגר:

	סעיף 3 מאושר בכפוף להוראות חוק הפיקוח על כלבים.

תמי סלע:

	אנחנו נכתוב נוסח ונעביר אותו.

	יש הרבה צווים שבאים לאישור הוועדה ולפעמים יש אי-התאמת בגובה הקנסות. אנחנו רוצים לפחות להפנות את תשומת הלב.

ישעיהו אתגר:

	עו"ד סלע, חבל שלא שמענו את הערותייך לפני הישיבה, זה היה עוזר.

תמי סלע:

	בעמוד 2, סעיף 1 לצו – תיקון חוק עזר לנצרת עילית (שמירת איכות הסביבה), התשס"א-2001.

	סעיף 135 עוסק בהשכרה של שטח או מתן רשות לאחר להשתמש ללא היתר. הקנס כאן עומד על 490 שקלים אך בחוק-עזר אחר ראינו שאישרו קנס של 320 שקלים. במקרה הזה, זה נראה קנס קצת גבוה כי אין פה נזק ישיר, מעבר להפרה של ההסדר החוזי.

סיגל קוגוט:

	מגיעים לוועדה הרבה צווים ואנחנו משתדלים לעשות לנו טבלאות, כך שנוכל לחזור על הערות שהוועדה מעירה לרשות מקומית אחת אחר-כך כאשר באה רשות מקומית אחרת.

היו"ר רשף חן:

	סעיף 135 קובע: "השכרה בידי אדם של שטח שנקבי לו בשוק ...". עו"ד אתגר, האם יש לכם התנגדות שזה יהיה 320 שקלים, כלומר דרגה ב' ולא דרגה א' כפי שאתם ביקשתם?


תמי סלע:

	גם כדי לשמור על אחידות בחקיקה כי במקומות אחרים קבעו סכום נמוך יותר.

היו"ר רשף חן:

 	אנחנו עושים כאן מעקב על חוקי-עזר, ובערים אחרות מקובל שזה יהיה דרגה ב'.

ניבה פורן:

אין לנו התנגדות.

היו"ר רשף חן:

	אנחנו מתקנים את סעיף 135, שזה יהיה דרגה ב', 320 שקל.

תמי סלע:

	בעמוד 3, בסעיף 136(ב) יש עבירה של "הכנסת בעל חיים חולה או החשוד כחולה בעיני המפקח לשוק". הקטע של "חשוד כחולה" נראה קצת בעייתי.

היו"ר רשף חן:

	אבל אנחנו לא יכולים לתקן פה את הניסוח של החוק.

תמי סלע:

	אפשר שרק אם הוא באמת חולה אתה נדרש לשלם קנס. כעת מספיק לעניין העבירה שהמפקח חשד.

יהודה זימרת:

	איך המפקח יידע שבעל החיים חולה? רק אחרי בדיקה אפשר לדעת.

היו"ר רשף חן:

	החוק מנוסח בצורה לא משביעת רצון. נניח שהמפקח חשד ואחרי-כן הוכח לו באותות ובמופתים שבעל החיים לא היה חשוד. אז לא יעמידו אותו לדין. נניח שהמפקח אומר שבעל החיים הזה חשוד כחולה ודורש לא להכניס אותו, ובעל הכלב מכניס אותו בכוח ועושה מהומה גדולה. אז יש לו ברירת קנס, הוא יכול ללכת לבית-משפט ולהראות שהכלב בעצם היה בריא לחלוטין. מה האסון הגדול?

תמי סלע:

	אבל זה לא מספיק שהוא היה בריא לחלוטין. מספיק שהמפקח חשד וכבר מגיע לו קנס.

היו"ר רשף חן:

	איך אנחנו יכולים טכנית לקבוע שהרישה של הסעיף הזה תהיה עבירת קנס, והסיפה לא תהיה עבירת קנס?

תמי סלע:

	אפשר להגיד: "לעניין כלב חולה".

יהודה זימרת:

	יש בעיה גדולה בקטע הזה כי "החשוד כחולה" הוא רוב המקרים.

תמי סלע:

	בכל עבירה בהתחלה חושדים ועל בסיס זה מתחילים, אז המפקח חושד בו.

ישעיהו אתגר:

	יש לזה סיבה אמיתית. בנצרת עילית יש שוק פתוח יפהפה שפועל כמה פעמים בשבוע במתקן ממש יפהפה, כמו שאולי ראיתם בתמונות באירופה. גם בכרמיאל יש שוק כזה. זה מתחם עצמאי, לא באמצע העיר. הכוונה היא שאנשים שבאים לקניות לא יביאו איתם בעלי חיים. 

היו"ר רשף חן:

	זה לא מה שנקבע בסעיף הזה.

ישעיהו אתגר:

	הסעיף הזה בא לומר שהכנסת בעל חיים חולה או חשוד כחולה בעיני המפקח לשוק ---

היו"ר רשף חן:

	פה כתוב "כלב חשוד כחולה". עכשיו אתה מדאיג אותי כי אתה אומר למעשה שהוא יחשוד בכולם. זאת אומרת, הוא יחשוד בכולם כמדיניות? אם זה המצב אז אולי ההערה שלה באמת היתה נכונה.

ישעיהו אתגר:

	לא. קודם כול המטרה היא שיכנסו כמה שפחות כלבים לשוק.

היו"ר רשף חן:

	עו"ד אתגר, שכנעת אותי לקבל את ההערה שלה. אתה אומר לי שאצלכם יש מדיניות כללית.

דורית ואג:
	
	כמה מקרים כאלה יש, אחד בשנה?

ניבה פורן:

	אני לא עורכת-דין. נשאלה שאלה במישור הפרגמטי ואני רוצה לענות במישור הפרגמטי. אני מעריכה שאין מאות מקרים. יש מקרים בודדים בלבד. אלא שהנושא נראה לנו כל-כך חשוב ומהותי ואקוטי שאנחנו התמקדנו בו התמקדות יתרה. כמו שבאותה מידה למשל התמקדנו בנושא שלא מופיע פה, בנושא הביצים. אנו רגישים לנושא מכיוון שזה שוק שמשרת את כל האזור, ומכיוון שאנחנו חוששים. זה הסיבה שאנחנו התייחסנו לנושא באופן מיוחד.

היו"ר רשף חן:

	נניח שבעל החיים נראה חולה, הוא כולו זב ומצורע. כך נראה הגזע הזה של הכלבים אבל הם חושדים בו שהוא חולה. אומרים לו: אל תיכנס, והוא מתעקש להיכנס. אז זה עבירה, הם צודקים. הרעיון הזה של המדיניות של לחשוד בכולם בוודאי לא מתקבל על הדעת. אם מישהו ינקוט בו, זה לא יעבור שום ביקורת. אבל בעיקרון אתה לא יכול להכניס על אפו ועל חמתו של המפקח בעל חיים שנראה חולה. מה המפקח יעשה, הוא יתחיל לעשות לבעל החיים בדיקות דם? הוא נראה למפקח חולה. תעזבו את זה.

תמי סלע:

	סעיף 154, בעיקר אל מול זה שבא אחריו – בסעיף 156 מדובר על "פתיחה של בתי-אוכל, מזנון קיוסק וכדומה ביום הזיכרון לשואה ובליל יום הזיכרון לחללי מערכות ישראל". בסעיף 154 מדובר על "פתיחת בית-עסק בימי מנוחה ...".  סעיף 154 הוא מאוד רחב ומדבר על "פתיחה של בית-עסק". "בית עסק" מוגדר בחוק-העזר ככולל הכול פחות או יותר, גם תחנת דלק. אם כבר קובעים דבר כזה, צריך להיות קנס נמוך יותר.

דורית ואג:
	
	בית-אוכל זה לא בית-עסק?

תמי סלע:

	גם, אבל פה הם רצו לתת קנס יותר חמור על פתיחה של בתי עינוגים ביום הזיכרון. זה באמת מצדיק קנס גבוה יותר.

היו"ר רשף חן:

	זה גם נוגד, למיטב זכרוני, את חוק שעות עבודה ומנוחה. שם יש הבחנה בין בתי עינוגים לבין מה שהוא לא בתי עינוגים.

יהודה זימרת:

	אם הרשויות המקומיות לא היו לוקחות על עצמן את האכיפה של אי פתיחת בתי-עסק ביום הזיכרון אז לא היה מי שיאכוף את זה. המשטרה הרי לא היתה עושה את זה. הדרך היחידה של הרשויות המקומיות לאכוף את החוק הזה היא על-ידי שמאמצים את הנורמה הזאת לתוך חוק-העזר ואוכפים אותו.

יפעת רווה:
	
	אבל צריך להבחין בין ימי מנוחה לבין יום הזיכרון.

סיגל קוגוט:

	ההערה כאן היתה על ההבחנה בין סוגי העסק. יש הבדל בין תחנת דלק לבין מסעדה. חוק-עזר לנצרת עילית מגדיר מה זה "בית עסק" וזה לא רק בית-אוכל אלא זה גם בית-מרקחת, תחנת אוטובוסים, מחסן. 

ישעיהו אתגר:

	בהגדרות יש "עסק" אבל לא "בית עסק". כדי למנוע ספקות, סעיף 156 מדבר על בית-אוכל.

סיגל קוגוט:

	אנחנו מדברים על סעיף 154. מה זה "בית-עסק" לשיטתכם?

ניבה פורן:

	אתם מבקשים לעשות הבחנה בין תחנת דלק לבין מקום עינוגים לעניין יום הזיכרון.

היו"ר רשף חן:

	מבחינתכם אסור לפתוח תחנת דלק ביום הזיכרון? אני חושב שאתם לא חשבתם לעומק על מה שכתבתם. אני מציע שתוותרו על סעיף 154 ויישאר סעיף 156. זה מספיק. סעיף 154 נשאר בחוק-העזר, אני רק מקווה שלא תאכפו אותו, אבל זה כבר עניין אחר. רק שזה לא יהיה ברירות קנס. 

ישעיהו אתגר:

 	מדוע שזה לא יהיה ברירת קנס? זה רק עבירה ללכת לבית-משפט?

היו"ר רשף חן:

	כדי שלא תאכפו את החוק הזה. שאלתי אתכם האם לשיטתכם ביום זיכרון אסור לפתוח תחנת דלק. 

ישעיהו אתגר:

	אסור לפתוח סופרמרקט, אסור לפתוח בינגו.

סיגל קוגוט:

	מדובר על בית-קולנוע, על מסעדות. אבל סופרמרקט?

ישעיהו אתגר:

	נדמה לי שעל סעיף 154 אפשר לוותר. תודה על תשומת הלב.

היו"ר רשף חן:

	סוכם שלגבי סעיף 154 אנחנו מבטלים את עבירת הקנס, ובסעיף 156 אנחנו מאשרים.

תמי סלע:

	בעמוד 9, סעיף 21(ה) מתייחס לסיטואציה שהעירייה מתקינה ביתן פסולת, בדומה לאלה של המיחזור, שמיועד לסוגים מסוימים של פסולת. כאן יש איסור על "השלכת זבל, חומרים מסוכנים, פסולת רעילה, מי שפכים, פסולת מפעל, פסולת בנין או פסולת גושית לתוך מכל פסולת או שקית שהותקנו בנכס". הבעיה היא ש"זבל" זה רחב מאוד, וכך גם "פסולת גושית". 

ישעיהו אתגר:

	את המילה "זבל" צריך למחוק.

תמי סלע:

	וגם "פסולת גושית", שזה מוגדר רחב מאוד וכולל גם כלים וחפצי בית.

אבשלום לוי:

	"זבל" צריך להישאר. על-פי ההגדרה "זבל" זה הפרשות של בעלי חיים.


היו"ר רשף חן:

	הפח מיועד כדי שנזרוק בו זבל. נכון?

ישעיהו אתגר:

	הכוונה היתה להפרשות של בעלי חיים שהם גם כן בתוך הגדרת "זבל".

יפעת רווה:
	
	אז היה צריך לכתוב "רק", ולא "לרבות". 

ישעיהו אתגר:

	במקום "זבל" אפשר לכתוב "הפרשות של בעלי חיים".

היו"ר רשף חן:

	אבל אז אתה צריך לשנות את חוק-העזר. אני לא יכול לעשות לך את זה. אנחנו מאשרים את סעיף 21(ה), למעט "זבל" ו"פסולת גושית".

ישעיהו אתגר:

	בסדר, מקובל.

תמי סלע:

	באותו עמוד, סעיף 45 מדבר בין היתר על קטיפה של צמחים בגן ללא רשות המפקח. "צמח" מוגדר גם כדשא וכל עשב ושיח. חשבנו להגביל את זה לצמחים מוגנים. נוכל להגיד שהקנס הוא לעניין צמחים מוגנים.

יהודה זימרת:

	אין צמחים מוגנים. זה לא שמורת טבע. הכוונה היא לקנוס אדם שמשחית, לנסות להתגבר על ונדליזם בגנים ציבוריים. הדרך היחידה לאכוף את החוק נגד ונדליזם בגנים היא על-ידי חוק.

תמי סלע:

	זה לא חל רק על גן ציבורי. "גן" מוגדר באופן רחב מאוד.
	
היו"ר רשף חן:

	זה בגנים ציבוריים? זה לא בבתים פרטיים?

תמי סלע:

	ההגדרה של "גן" היא רחבה למדי. זה גם "חורשה או שדרה וכל מקום אחר שצומחים בו צמחים, בין שהוא גדור ובין שאינו גדור".

ישעיהו אתגר:

	בואו נאמר "בגן ציבורי או בגינה ציבורית".


סיגל קוגוט:

	חוק-עזר אומר שזה עבירה אבל הרי אף אחד לא הולך לבית-משפט. מה שאנחנו עושים פה זה לקבוע מה הדברים שהעירייה יכולה לתת עליהם קנס. אלה הם הדברים שבאמת נאכפים. 

ישעיהו אתגר:

	אנחנו מציעים שזה יהיה "גן ציבורי", ויש לזה הגדרה.

היו"ר רשף חן:

	בסדר, זה יחול על "גן ציבורי". גם דשא לא צריכים לקטוף שם. אם מישהו יעקור עלה אחד, יש גם שיקול דעת באכיפה. אז הוא יוכל להתעקש ללכת לבית-המשפט.

ישעיהו אתגר:

	הייתי מרחיב את הסעיף. הייתי מוחק את הפסיק אחרי "קטיפה," כדי שזה יהיה "קטיפה בידי אדם, עקירה, גדיעה או השחתה".

סיגל קוגוט:

	הפסיק הזה הוא רק בשבילנו. אל תתייחס אליו. הצו ימנה רק את הסעיף עם ה"לעניין גן ציבורי".

תמי סלע:

	הערה אחרונה באותו עמוד, סעיף 46(א) מדבר על "טיפוס על עץ, שיח, צמח או מקום נטיעות, גדר, משוכה, שער או סורג שבתוך הגן או הגודר אותו". גם זה נראה קצת בעייתי.

היו"ר רשף חן:

	אין לכם ילדים בנצרת עילית?

ניבה פורן:

	אנחנו מיוזמתנו מבקשים לשנות את זה לרמת אכיפה ב' או אפילו ל-א'. 

היו"ר רשף חן:

	תוותרו על זה. תגישו כתב אישום רק נגד מישהו שגרם נזק חמור.

דורית ואג:
	
	אנחנו מוחקים את סעיף 46(א).

תמי סלע:

	בעמוד 10 למעלה, סעיף 65(א) מדבר על "תליית כביסה ברחוב".

סיגל קוגוט:

	כשהוועדה הזאת דנה בצו של אור עקיבא אנחנו דיברנו רק על התלייה ברחוב. היה נראה לוועדה מוגזם להטיל קנס על מי שתולה כביסה במרפסת ביתו. ועדת החוקה, חוק ומשפט העדיפה שהקנס יוטל על מי  ששם איזה מתקן ברחוב ותולה שם כביסה, לא במרפסת.

היו"ר רשף חן:

	הם אומרים שבעיר שלהם נקבעה נורמה שהם לא מוכנים שתהיה כביסה התלויה בכיוון הרחוב.

אבשלום לוי:

	אלא אם כן במסתור.

היו"ר רשף חן:

	הצו אושר, הצו הוא חוקי. שיקול הדעת שלנו הוא רק האם תהיה ברירת קנס או לא תהיה ברירת קנס. אני לא רואה סיבה מדוע זה לא יהיה ברירת קנס. זאת הנורמה שלהם והם רוצים לאכוף אותה.

דורית ואג:
	
	בזה הם יעשו קופה גדולה.

ישעיהו אתגר:

	לא. הרוב זה שיכונים ושם זה מוסדר.

סיגל קוגוט:

	אם אני תולה במרפסת שלי כביסה במתקן כביסה שאפשר לקפל אותו, שאמנם פונה החוצה, זה לא שאני שמה את הכביסה מחוץ לבית. אני שמה את הכביסה במרפסת.

ישעיהו אתגר:

	אז הפקח לא יטיל עלייך קנס במקרה הזה.

סיגל קוגוט:

	לא לפי ההגדרות שלכם. לפי ההגדרות שלכם מספיק שאני שמה במרפסת מתקן לייבוש כביסה, בתוך הבניין, ואני עשויה להיקנס.

היו"ר רשף חן:

	יש כאן איזה בעיה בניסוח לגבי התלייה של כביסה במרפסת.

תמי סלע:

	אפשר לכתוב "ובלבד שזה מחוץ לשטח הבית".

היו"ר רשף חן:

	"בלבד שזה מחוץ לקיר הבניין", או "בולט מעבר לקו הבניין".

יהודה זימרת:

	"קו הבניין" זה הקו הסטטוטורי שלו, שיכול להיות הרחק מהבניין. אפשר לומר "בולט מעבר לקיר החיצוני של הבניין".

ניבה פורן:

	תרשו לנו ללכת הביתה ולהתייעץ עם מהנדס העירייה?

דורית ואג:
	
	לא, חבל לך. 

היו"ר רשף חן:

	בכפוף להערות האלה, הצו מאושר לעיריית נצרת עילית.

דורית ואג:
	
	כאשר אני אקבל מהיועצת המשפטית את הנוסח, אני אוציא מכתב אישור לשר הפנים. 

סיגל קוגוט:

	אנחנו נעשה את זה בשיתוף עם עו"ד יפעת רווה ממשרד המשפטים. היא תעביר לכם את הנוסח ואחרי שכולם יסכימו זה יועבר לשר הפנים.

ישעיהו אתגר:

	אני אשאיר לכם את הפרטים שלנו. אנחנו רוצים להתקדם מהר כיוון שכל יום שעובר עולה לנו כסף.

היו"ר רשף חן:

	הישיבה נעולה. תודה רבה.

